Γνωμοδότηση της Οικονομικής και Κοινωνικής Επιτροπής για την "Ανακοίνωση της Επιτροπής - Τα αποτελέσματα της δημόσιας διαβούλευσης σχετικά με την ανασκόπηση των επικοινωνιών για το 1999 και κατευθύνσεις για το νέο πλαίσιο των κοινοτικών ρυθμίσεων"

(2001/C 14/07)

Στις 2 Μαΐου 2000, και σύμφωνα με το άρθρο 262 της Συνθήκης περί ιδρύσεως της Ευρωπαϊκής Κοινότητας, η Επιτροπή αποφάσισε να ζητήσει γνωμοδότηση της Οικονομικής και Κοινωνικής Επιτροπής για την παραπάνω ανακοίνωση.

Το τμήμα μεταφορών, ενέργειας, υποδομών, κοινωνίας των πληροφοριών, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 8 Σεπτεμβρίου 2000, με βάση εισηγητική έκθεση του κ. Lagerholm.

Κατά την 376η σύνοδο ολομέλειας της, που πραγματοποιήθηκε στις 19 Οκτωβρίου 2000, η Οικονομική και Κοινωνική Επιτροπή υιοθέτησε ομόφωνα την παρούσα γνωμοδότηση.

1. Η ανακοίνωση της Επιτροπής

1.1. Η παρούσα ανακοίνωση σχετίζεται με τη διαβούλευση που αναφέρεται στην ανακοίνωση με θέμα την ανασκόπηση των επικοινωνιών(1) για το 1999· διατυπώνονται συμπεράσματα όσον αφορά τις επικείμενες προτάσεις της Επιτροπής για το νέο κανονιστικό σύστημα. Στη διαβούλευση διατυπώνονται διάφορες απόψεις, μεταξύ άλλων για τη χρηματοδότηση των Εθνικών Κανονιστικών Αρχών (ΕΚΑ), την εισαγωγή δύο ορίων (κατωφλίων) για ασυμμετρικές υποχρεώσεις όσον αφορά την πρόσβαση και διασύνδεση, τις κατευθυντήριες γραμμές για οικονομική προσιτότητα της καθολικής υπηρεσίας και τις ευκολίες των χρηστών και την ποιότητα των παρεχόμενων υπηρεσιών.

1.2. Από τα συμπεράσματα που άντλησε η Επιτροπή από τη δημόσια διαβούλευση αρχικά με τη διαμόρφωση του μελλοντικού κοινωνικού πλαισίου συνάγεται ότι σ' αυτό θα περιλαμβάνονται οι αρχικές προτάσεις σε όλους τους τομείς, πλην ενός. Ο τομέας αυτός αφορά την πρόσβαση και διασύνδεση εφόσον η Επιτροπή δεν σκοπεύει - όπως προαναφέρθηκε στην ανασκόπηση - να προτείνει την εισαγωγή δύο ορίων για την εκ των προτέρων ρύθμιση των ισχυρών παραγόντων της αγοράς.

2. Παρατηρήσεις

2.1. Η ΟΚΕ εκτιμά τον τρόπο που επέλεξε η Επιτροπή για να ετοιμάσει αυτή τη σημαντική νομοθεσία που θα οδηγήσει στην ελευθέρωση των αγορών των ηλεκτρονικών επικοινωνιών. Έχει πεισθεί ότι η ευρείας απήχησης δημόσια διαβούλευση με περισσότερες από 200 αποκρίσεις από ευρείς κύκλους διαφορετικών συμφερόντων βελτίωσε σημαντικά τις προϋποθέσεις για τη θέσπιση ενός αποκλειστικού και ευρύτατα αποδεκτού κοινοτικού καθεστώτος και γι' αυτό καλεί την Επιτροπή να προσφεύγει συχνότερα σε δημόσιες διαβουλεύσεις.

2.2. Μετά την παρουσίαση της ανακοίνωσης της Επιτροπής με τα αποτελέσματα της δημόσιας διαβούλευσης σχετικά με την ανασκόπηση των επικοινωνιών για το 1999 και τις κατευθύνσεις για το νέο πλαίσιο κανονιστικών ρυθμίσεων, η ΟΚΕ στις 24 Μαΐου 2000 υιοθέτησε τη γνωμοδότησή της για την ανασκόπηση. Μολονότι υποστηρίζει κατ' αρχήν τα κυριότερα σημεία της πρότασης της Επιτροπής, εντούτοις διατυπώνει ορισμένες παρατηρήσεις για διάφορα σημεία και συγκεκριμένες αντιρρήσεις για ένα σημείο. Πρόκειται για την πρόταση να εισαχθούν δύο όρια για την εκ των προτέρων ρύθμιση των ισχυρών παραγόντων της αγοράς.

2.3. Τα συμπεράσματα της Επιτροπής από τη δημόσια διαβούλευση και την παρουσίαση του μεγαλύτερου μέρους της, που πρόκειται να αποτελέσουν τη βάση της πρότασης οδηγίας, η οποία θα είναι ένα επικαιροποιημένο κανονιστικό πλαίσιο για την υποδομή των ηλεκτρονικών επικοινωνιών και των συναφών υπηρεσιών, συμφωνούν απόλυτα με τις απόψεις που εκθέτει η ΟΚΕ στη γνωμοδότησή της.

2.4. Η ΟΚΕ επισημαίνει με ιδιαίτερη ικανοποίηση ότι η Επιτροπή μετέβαλε απόψεις στο θέμα σχετικά με το τι θα προκαλέσει την εκ των προτέρων ρύθμιση που θα καθορίζει τις λογικές απαιτήσεις που θα πρέπει να πληρούν ορισμένοι παράγοντες της αγοράς όσον αφορά την πρόσβαση, τις υπηρεσίες που εξαρτώνται από το κόστος και τη μη εισαγωγή δυσμενών διακρίσεων.

2.5. Η ΟΚΕ εκφράζει, επίσης, την ικανοποίησή της και για τους λοιπούς τομείς, για τους οποίους εκτίθενται συγκεκριμένες απόψεις στη γνωμοδότησή της, διότι στα συμπεράσματα που άντλησε η Επιτροπή από τη δημόσια διαβούλευση επισημαίνεται ότι οι εργασίες πρέπει να συνεχιστούν με τρόπο που να συνάδει με τις απόψεις που εκθέτει η ΟΚΕ.

2.6. Η ΟΚΕ συμμερίζεται τους φόβους της Επιτροπής σε περίπτωση αμφισβήτησης των αποφάσεων της Εθνικής Κανονιστικής Αρχής (ΕΚΑ). Η Επιτροπή πρέπει να έχει τη δυνατότητα να ζητεί από τις ΕΚΑ να αναστέλουν τις αποφάσεις αυτές όταν δεν είναι αιτιολογημένες σύμφωνα με το κανονιστικό σύστημα.

2.7. Η Επιτροπή, σύμφωνα με τις απόψεις που διατυπώθηκαν στη δημόσια διαβούλευση θεωρεί επιπλέον εύλογη την καθιέρωση διαδικασιών για την εξέταση παραπόνων και διαφορών των χρηστών και των καταναλωτών σε εθνικό και διασυνοριακό επίπεδο. Οι σχετικές εξουσίες και διαδικασίες πρέπει να ανατεθούν στις ΕΚΑ και στην Ομάδα υψηλού επιπέδου για την επικοινωνία.

Βρυξέλλες, 19 Οκτωβρίου 2000.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) EE C 204 της 18.7.2000, σ. 3.